SKRIFTLIG FORESPØRGSEL E-1210/01

af Chris Davies (ELDR) til Kommissionen

(19. april 2001)

Om: Fugledrab i Cypern

Kommissionen har sikkert kendskab til klager over, at ca. 20 millioner fugle, hvoraf mere end halvdelen er europæiske trækkende sangfugle, hvert år bliver fanget i Cypern ved hjælp af limpinde eller net og dræbt på en brutal og umenneskelig måde.

1. Hvorledes får Kommissionen de forsikringer, der blev givet på mødet i Det Blandede Parlamentariske Udvalg EU-Cypern den 26. marts 2001 af dets repræsentant, James Pond, om, at de cypriotiske myndigheder bestræber sig på at håndhæve deres egne love mod fuglefangst og er i færd med at træffe foranstaltninger, til at stemme overens med udenrigsminister, Ioannis Kasoulides' totalt mislykkede forsøg på under samme møde at besvare et af mig stillet specifikt spørgsmål og hans manglende evne til at give tilsagn eller indikationer om, at den cypriotiske regering tager eller har til hensigt at tage skridt til at gennemføre disse love?

2. Hvor mange tilfælde af retsforfølgning af illegal fuglefangst er der forekommet i Cypern årligt siden tiltrædelsesforhandlingerne begyndte?

3. Betragter Kommissionen erklæringen fra udenrigsminister Ioannis Kasoulides på mødet i Det Blandede Parlamentariske Udvalg om, at han ikke tror, at lovens håndhævere ville lukke øjnene, hvis de så en fugl blive fanget foran deres øjne, som en overbevisende tilkendegivelse om, at de cypriotiske myndigheder træffer effektive foranstaltninger for at gennemføre deres egen lovgivning?

4. Hvilket bevis vil Kommissionen kræve fra den cypriotiske regering som en bekræftelse på, at denne vil respektere både ånden og bogstavet i habitat- og fugledirektiverne, før Kommissionen indvilliger i at lukke miljøkapitlet i tiltrædelsesforhandlingerne med Cypern?

Svar afgivet på Kommissionens vegne af Günter Verheugen

(12. juni 2001)

Kommissionen har kendskab til påstande om, at store mængder fugle fanges og dræbes ulovligt på Cypern. Spørgsmålet har allerede været rejst i Europa-Parlamentet og har været omhandlet i adskillige pressemeddelelser. Tjenestemænd fra Kommissionen har drøftet spørgsmålet med de cypriotiske myndigheder som led i drøftelser af miljøspørgsmål. Denne praksis er ulovlig på Cypern, og myndighederne har meddelt Kommissionen, at de ønsker at forstærke indsatsen for at sikre en effektiv håndhævelse af den pågældende lov.

I kraft af tiltrædelsesforhandlingerne og andre forberedelser til medlemskab af Unionen er Cypern velunderrettet om en medlemsstats forpligtelser i henseende til Fællesskabets miljøbestemmelser, herunder bestemmelserne om naturbeskyttelse. Cypern anspores ligesom de øvrige kandidatlande kraftigt til at efterleve disse bestemmelser før tiltrædelsen. Cypern er også part i Bern-konventionen om beskyttelse af Europas vilde dyr og planter samt naturlige levesteder.

Kommissionen følger nøje kandidatlandenes forberedelser til gennemførelsen og anvendelsen af Fællesskabets lovgivning om naturbeskyttelse (direktivet om levesteder, Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1), og fugledirektivet, Rådets direktiv 79/409/EØF af 2. april 1979 om beskyttelse af vilde fugle(2)) inden for rammerne af tiltrædelsesforhandlingerne under miljøkapitlet.

Cypern vil ligesom de øvrige kandidatlande ved tiltrædelsen skulle træffe de beskyttelsesforanstaltninger, der er fastsat i artikel 6, stk. 2, 3 og 4, i direktiv 92/43/EØF om bevaring af naturtyper samt vilde dyr og planter, vedrørende alle levesteder, som er medtaget på listen over levesteder, der indgår i Natura 2000-nettet. Tilsvarende vil Cypern ved tiltrædelsen skulle træffe de beskyttelsesforanstaltninger, der er fastsat i direktiv 79/409/EØF om vilde fugle. Kommissionen vil også via sin delegation på Cypern vedblive med at overvåge Cyperns fremskridt med gennemførelsen af harmoniseringsprocessen og med oprettelsen af den forvaltningskapacitet, der er nødvendig for at gennemføre regelværket.

(1) EFT L 206 af 22.7.1992.

(2) EFT L 103 af 25.4.1979.